Neder-Oostenryk

NiederösterreichNeder-Oostenryk Landsvlag Landswapen 150px 100px (Besonderhede) (Besonderhede) Basiese gegewens Ampstaal:  Duits Hoofstad:  Sankt Pölten Stigting:  1919 Oppervlakte:  19 179,56 km² (1de) (31 Desember 2019) Bevolking:  1 698 796  (2de) (1 Januarie 2022) Bevolkingsdigtheid:  89 inwoners / km² (4de) Bruto binnelandse produk   - Totaal (2018)  - % per inwoner  61,02 miljard € 36 500 € Werkloosheidsyfer:  6,6 % (Junie 2022)  Buitelanders:  10,3%  (1 Januarie 2020) Volkslied (Landeshymne):  Oh Heimat, dich zu lieben ISO 3166-2:  AT-3 Amptelike webwerf:  www.noe.gv.at Politiek Eerste minister:  Johanna Mikl-Leitner (ÖVP) Regerende partye:  ÖVP, SPÖ en FPÖ Setels in die parlement (Landtag) (56 setels)(2018: 56 setels): ÖVP 23 (2018: 29)SPÖ 12 (13)FPÖ 14 (8)Die Grünen – Die grüne Alternative 4 (3)NEOS 3 (3) Laaste verkiesing:  29 Januarie 2023 Volgende verkiesing:  2028 Parlementêre verteenwoordiging Stemme in die Federale Raad (Bundesrat):  12 Kaart 250px

Neder-Oostenryk (Duits: Niederösterreich) is die grootste van Oostenryk se nege deelstate. Dit beslaan 'n oppervlakte van 19 179,56 km² en het 'n bevolking van 1 698 796 in 2022 gehad. Neder-Oostenryk is in 1919 na die ontbinding van Oostenryk-Hongarye gestig en is in die noordooste van Oostenryk geleë. Dit grens aan die deelstate Opper-Oostenryk in die weste, Stiermarke in die suide en Burgenland in die suidooste. In die noorde grens dit aan Tsjeggië en in die ooste aan Slowakye. Die Oostenrykse hoofstad Wene, wat 'n eie deelstaat vorm, word volledig deur Neder-Oostenryk omring. Sankt Pölten is die hoofstad en met sowat 52 000 inwoners die grootste stedelike nedersetting van Neder-Oostenryk.

 Geskiedenis 
duimnael|links|'n Digte missluier hang oor die Erlauf-vallei en die Donau, soos gesien vanuit die bergpiek Blassenstein naby Scheibbs
duimnael|links|Die Semmering-spoorlyn was in 1854 die eerste ter wêreld wat deur die ingenieur Carl von Ghega in bergagtige terrein gebou is. Dit verbind oor 'n afstand van 41 km Gloggnitz met Mürzzuschlag en is in 1998 tot Unesco-wêrelderfenis verklaar
Dikwels word na Neder-Oostenryk, wat die Weense hoofstadgebied omsluit, as die kernland van Oostenryk verwys. Die Vooralpegebied is in die antieke tydperk deur Keltiese stamme – veral Boïers – bewoon en geleidelik deur die Romeinse Ryk verower. Hier het die belangrikste nedersettings van Austria Latina ontstaan – Vindobona (die huidige Wene) en Carnuntum. Rome se gesag en invloed het in die tyd van die Groot Volksverhuising vanaf die 5de eeu begin kwyn. Dit is volledig verdring deur verskeie golwe van nuwe setlaars soos Aware, Slawiërs en Bajuware.

In 788 het Karel die Grote die voorheen onafhanklike gebied in sy Frankiese Ryk ingelyf. Oos daarvan het hy omstreeks 800 die sogenaamde Awaremark en suid daarvan die Mark Karantanië gevestig waaruit later die huidige Karintië sou voortspruit. Die Oos-Frankiese Ryk is in die 10de eeu in 'n lang stryd teen die Hongare gewikkel wat vanuit die ooste na Sentraal-Europa gemigreer het. In die Slag op die Lechveld is hulle in 955 deur Otto die Grote verslaan.

As oostelike prefektuur van die Hertogdom Beiere (Latyns: Marcha orientalis) is die gebied tussen 975 en 1246 deur die Huis Babenberg geregeer. Hierdie markgraafskap, waarby ook enkele verowerde Hongaarse gebiede ingesluit is, het in Oudhoogduits as Ostarrîchi bekendgestaan. Hiervan afgelei is die moderne landsnaam Oostenryk.

Ná die Slag op die Marchveld het die gebied in 1278 onder Habsburgse bewind gekom en geleidelik tot dié dinastie se kernland ontwikkel. Vanaf die laat Middeleeue is die streek verskeie kere deur swaar onluste geteister – Habsburgse Suksessie-oorloë, Hussiete-oorloë en invalle wat deur die Hongaarse koning Matthias Corvinus geloods is. In 1349 het 'n vyfde van die Neder-Oostenrykse bevolking slagoffers van 'n verwoestende pesepidemie geword. Österreich Erleben & Genießen. Renningen: Garant 2013, bl. 43

Die Reformatoriese gedagtes het in die vroeë 16de eeu groot aanklank gevind, maar reeds vanaf 1570 is die Protestantse invloed deur 'n grootskaalse Rooms-Katolieke Teenreformasie teruggedring. In die Slag van die Wit Berg buite Praag in November 1620 het die geallieerde Rooms-Katolieke magte 'n oorwinning oor koning Frederik van Boheme, die destydse politieke leier van Protestante in die Heilige Romeinse Ryk, behaal. Die Ottomaanse Ryk was 'n ander groot teenspeler. Die beleg van Wene deur Ottomaanse troepe het gepaard gegaan met grootskaalse verwoesting in die omliggende streke waar byna die hele bevolking uitgeroei is. In 1683 het die Turke 'n verpletterende nederlaag gely en is uit Oostenryk verdryf.

Gedurende die heropboufase is werkers en boere uit Stiermarke, die Salzkammergut, Opper-Oostenryk, Tirol, Beiere en Swabe in die ontvolkte Neder-Oostenrykse gebiede gevestig. In die Napoleontiese Oorloë in die vroeë 19de eeu en die konflik met Pruise in 1866 is die Neder-Oostenrykse bevolking nog eens deur plunderinge en geweldpleging bedreig. Teen die middel van die 19de eeu is 'n spoorweg gebou wat die streek met Wene as administratiewe en ekonomiese sentrum verbind het. Neder-Oostenryk het voordeel getrek uit die geografiese nabyheid van die metropool wat tot die spilpunt van die kulturele lewe in die Oostenryks-Hongaarse dubbelmonargie ontwikkel het.

Met die militêre nederlaag in die Eerste Wêreldoorlog en die ontbinding van Oostenryk-Hongarye het Neder-Oostenryk in 1922 die mees bevolkte deelstaat in die nuutgestigte Republiek van Oostenryk geword. Wene is reeds in 1920 as selfstandige stadstaat gevestig, het egter nog tot 1986 gelyktydig as administratiewe setel vir Neder-Oostenryk gedien. In 'n referendum, wat in 1986 gehou is, het kiesers die verheffing van Sankt Pölten tot deelstaathoofstad goedgekeur. Maar eers in 1997 is die deelstaatregering, -parlement en -administrasie na nuutgeboude geriewe in St. Pölten verskuif. Amptelike webtuiste van Neder-Oostenryk – Geskiedenis van die deelstaat. Besoek op 20 April 2017

Die aansluiting van Oostenryk by die Nasionaalsosialisties oorheerste Duitse Ryk onder Adolf Hitler tussen 1938 en 1945, wat vervolgens amptelik Groot-Duitse Ryk genoem is, het nog eens ingrypende politieke veranderinge saamgebring. Die deelstaat se naam is gewysig tot Neder-Donau (Niederdonau) en grense nuut getrek. Omliggende munisipaliteite van Neder-Donau is by Wene ingelyf wat sodoende volgens Hitler se wens voortaan amptelik Groot-Wene, analoog aan Groot-Berlyn, genoem is.

Die geallieerde moondhede, wat Oostenryk tussen 1945 en 1955 geadministreer het, het alle administratiewe maatreëls uit die Nazi-tydperk met 'n wet herroep. Met uitsondering van Wene, wat in vier sektore verdeel is, het Neder-Oostenryk onder Sowjet-Russiese administrasie gekom. Net soos in die Sowjet-besettingsone in Duitsland is talle fabrieke gedemonteer en na Sowjet-Rusland verskeep. Die ekonomiese heropbou van Oostenryk se oostelike deelstate het sodoende langer geneem as in die weste wat deur die Franse, Britse en Amerikaanse geallieerdes geadministreer is. Die ekonomiese agterstand kon eers in die 1970's ingehaal word. Die belangrikheid van die landbousektor het geleidelik afgeneem na mate nywerhede en dienste begin groei het. Streke in die onmiddellike omgewing van Wene is ekonomies sterker as die res van die deelstaat.

 Geografie 
Met 'n oppervlakte van 19 179,56 vierkante kilometer is Neder-Oostenryk die grootste deelstaat van Oostenryk. Veertig persent elk word deur landbougrond en bosgebiede beslaan.

 Landsgrense 
Die federale hoofstad van Oostenryk, Wene, word as enklawe volledig deur Neder-Oostenryk omsluit. Die deelstaat grens in die noorde aan Suid-Boheme en Suid-Morawië (wat albei deel uitmaak van die Tsjeggiese Republiek), in die noordooste aan die Slowaakse geweste Tyrnau en Bratislava en – binne Oostenryk se grense – in die suidooste aan die deelstaat Burgenland, in die suide aan Stiermarke en in die weste aan Opper-Oostenryk. Met altesaam 414 km het Neder-Oostenryk die langste internasionale grense van alle Oostenrykse deelstate.

 Verdeling in Viertel of streke 
duimnael|Keiserin Elisabeth-gedenkkerk op die bergpiek Schneeberg
duimnael|Panoramiese uitsig oor Dürnstein in die Wachau
duimnael|Biblioteek van die barok-klooster Göttweig, Wachau
duimnael|Raadsaal van Laxenburg. Die raadsplein is in 1753 herontwerp in opdrag van keiserin Maria Theresia
duimnael|Historiserende boukuns: Franzensburg, Kasteelpark Laxenburg
duimnael|Franzensburg, frontale aansig
Neder-Oostenryk is vanaf die 15de eeu tradisioneel in vier groot landskappe of streke verdeel (in Oostenrykse Duits Viertel genoem, historiese benamings word tussen hakies aangedui):

300pxNoord van die Donau:
  (Viertel ober dem Manhartsberg)
  (Viertel unter dem Manhartsberg).

Suid van die Donau:
  (Viertel ober dem Wienerwald)
  (Viertel unter dem Wienerwald)

 Noord van die Donau
 Waldviertel (Viertel ober dem Manhartsberg), 'n uitgestrekte granietplato en historiese grensstreek met Boheme en Morawië
 Weinviertel (Viertel unter dem Manhartsberg), 'n heuwelland wat in die ooste in die plat landskap van die Marchveld oorgaan en waarvan groot dele onder wingerd is, soos die naam aandui

 Suid van die Donau
 Mostviertel (Viertel ober dem Wienerwald), 'n streek wat oorheers word deur die uitlopers van die Kalkalpe met die Schneeberg, die hoogste bergpiek in Neder-Oostenryk op 2076 m bo seevlak
 Industrieviertel (Viertel unter dem Wienerwald), 'n streek in die suidooste waar reeds vanaf die laat 18de eeu tekstiel- en metaalnywerhede gevestig is, soos die naam reeds aandui

Hierdie vier streke kom ooreen met 'n ou administratiewe verdeling in die tyd van die Oostenryks-Hongaarse dubbelmonargie wat uit geografiese en ekonomiese besonderhede voortgespruit het. Vandag het hierdie indeling geen politieke betekenis meer nie en kan grense vanweë die afwykende moderne administratiewe eenhede net in 'n historiese konteks getrek word. Terwyl die Donau as grens tussen die noordelike en suidelike Viertel dien, is dit moeilik om suid en noord van die Manhartsberg presiese grense te trek.

 Administratiewe distrikte 
 Distrik  Hoofstad  Oppervlakte  Bevolking  Kenteken Amstetten  Amstetten  1 187,97 km²  112 498  AM Baden  Baden  753,37 km²  138 894  BN Bruck  Bruck  494,95 km²  42 985  BL Gänserndorf  Gänserndorf  1 271,31 km²  96 070  GF Gmünd  Gmünd  786,24 km²  37 739  GD Hollabrunn  Hollabrunn  1 010,72 km²  50 380  HL Horn  Horn  783,99 km²  31 455  HO Korneuburg  Korneuburg  626,50 km²  75 516  KO Krems-Land  Krems  923,95 km²  55 966  KR Lilienfeld  Lilienfeld  931,55 km²  26 427  LF Melk  Melk  1 013,62 km²  76 376  ME Mistelbach  Mistelbach  1 291,30 km²  74 024  MI Mödling  Mödling  277,02 km²  114 497  MD Neunkirchen  Neunkirchen  1 146,35 km²  85 569  NK Sankt Pölten-Land  Sankt Pölten  1 121,61 km²  96 728  PL Scheibbs  Scheibbs  1 023,49 km²  41 052  SB Tulln  Tulln  658,03 km²  71 171  TU Waidhofen  Waidhofen  669,14 km²  26 727  WT Wiener Neustadt-Land  Wiener Neustadt  969,72 km²  75 161  WB Wene-Umgebung  Klosterneuburg  484,48 km²  115 383  WU, SW Zwettl  Zwettl  1 399,76 km²  43 690  ZT

 Statutêre (selfregerende) stede 
 Statutêre stad/Hoofstad  Oppervlakte  Bevolking  Kenteken Krems  51,61 km²  24 110  KS Sankt Pölten  108,48 km²  52 048  PWaidhofen  131,52 km²  11 452  WY Wiener Neustadt  60,96 km²  41 537  WN

 Boukuns 
 Kastele 
duimnael|Die bouvalle van die kasteel Aggstein (vroeë 12de eeu) in die gelyknamige gehuggie, geleë bo-oor die Donau in die streek Wachau wat sedert 2000 as Unesco-wêrelderfenisgebied gelys word
'n Groot aantal kastele, wat in hul oorspronklike toestand of as bouvalle bewaar gebly het, getuig van Neder-Oostenryk se strategiese historiese funksie as grensstreek. Oor eeue heen het Neder-Oostenryk hierdie rol vervul, en so strek die ontstaanstyd van die oudste kastele tot in die Hoë Middeleeue terug. In dié tyd, toe politieke en ekonomiese strukture eers nog gevestig moes word, het kastele 'n belangrike funksie as gewestelike sentrums vervul. Naas hul geskiedkundige administratiewe, ekonomiese en argitektoniese betekenis is hulle vandag belangrike toeristetrekpleisters wat met hul unieke liggings en silhoeëtte as mensgemakte strukture steeds die omliggende landskappe oorheers. Denkmalpflege in Niederösterreich. Boekdeel 12: Burgen und Ruinen. Wene: Amt der NÖ Landesregierung/Kulturabteilung 1994, bl. 3

Met die uitvinding van kruit en die opkoms van nuwe tegnieke vir beleërings in die 16de eeu het kastele hul militêre betekenis as vestings geleidelik kwytgeraak. Baie kastele is tot statige adelswonings of slotte omgebou, ander het in verval geraak. Maar selfs as bouvalle hou kastele vir die waarnemer 'n besondere bekoring in, hoe meer hulle met hul omgewing tot 'n unieke landskapstoneel versmelt en die fantasie aanwakker as simbole van aardse vergankelikheid.

 Verwysings 

 Eksterne skakels 

 Deelstaatregering van Neder-Oostenryk

  Amptelike webwerf
 Toerisme en kultuur


  Tourismus- und Kulturportal des Landes Niederösterreich 
 Ensiklopediese inligting